**המכללה לביטחון לאומי**

**מחזור מ"ח 2020-2021**

צבא הגנה לישראל
מפקדת המכללות 871
המכללה לביטחון לאומי
טל': 03-7607337
פקס: 03-7607467
25 בנובמבר 2020

**צוות 3**

**הנדון: משוב למטלת סיכום בקורס מבוא לגיאופוליטיקה וגיאו-אסטרטגיה בראי הבטל"מ: הסכסוך הטורקי-יווני בסוגיית הים האגאי**

**כללי**

1. ככלל בחרתם בסוגייה מתאימה לעולם המושגים של הקורס וניתחתם את המרחב לצד האינטרסים של שתי המדינות הנדונות.
2. מצד שני, הכנתם מצגת שיש בה בעיות עריכה, כתיבה, הגהה ואיזונים בחלק ניכר מהשקפים, והדבר משפיע על איכות הניתוח והתובנות.
3. הכתיבה 'נשמעת' כהצגה בכיתה בעל פה ולא כמסמך כתוב בלשון אקדמית 'יבשה' אך נכונה.
4. בניתוח התובנות שיקפתם היטב את הצד התורכי בעיקרו – פחות את היווני.
5. יש בניתוח הנחה סמויה לגבי תורכיה והמניע לחימום המרחב – הקבלה לאירופה. ראשית, יש לתת לזה סימוכין, ושנית, ואם היא כן תתקבל – האם המחלוקת עם יוון בים האגאי תיעלם?
6. ראו הערות בשיטת 'עקוב אחרי שינויים' בגוף המצגת לגבי שקופיות מסוימות, כולל תיקוני כתיב, הגהה וכו'.

**הערות פרטניות**

1. השקף הראשון ממחיש יפה את "יחסי הכוחות" הגיאוגרפיים בין המדינות.
2. שקף "המחלוקות העיקריות" למעשה מיותר. את כולו ניתן לתמצת במשפט אחד.
3. השקף שכותרתו "מחלוקות בים האגאי" דל ומספר על הדיאלוג בין המדינות אבל לא בשפה גיאופוליטית. אפשר היה לוותר עליו.
4. השקף על אלפרד מאהאן מיותר אם לא מחברים אליו תובנות מהמחקר: האם תורכיה היא מעצמת ים? יוון?
5. שקף "סוגיית האיים בים האגאי" טוב ויעיל, אבל הוא ממוקם לא נכון במצגת וניתן היה לפתח אותו (בסוגיית לוב למשל).
6. שקפים 19-20 טובים להצגה בכיתה אך לא להגשה.
7. ענין ההפרות של המרחב האווירי המפורטות בשקף 22 עלול להטעות (המספר שמופיע באדום), שכן תלוי מי סופר ואיך סופרים. יתכן שבטיסה אחת יחצו כמה פעמים את המרחב האווירי וזה יספר כמספר הפרות. לכן במינימום צריך היה לציין מהיכן המספר לקוח – האם זה הדיווח של יוון או שזה מספר "אובייקטיבי".
8. שקף 23 הוא חזרה על שקף 22 רק מוצג אחרת.
9. בשקף הסיכום (29), שהוא טוב לכשעצמו, נכתב שהים האגאי הוא זירת מאבק בין המזרח למערב, אבל הדבר לא הוסבר לאורך כל המצגת, אלא יש התמקדות בתורכיה ויוון בצורה בילטרלית.
10. לסיכום, המצגת לא מובנית נכון מבחינת סדר הצגת השקפים – יש מעין תנועה קדימה ואחורה.

**ציון סופי: 92**

**בברכה,**

**פרופ' יוסי בן ארצי**

**מירב צפרי-אודיז**

**מובילי הקורס**